b'\n_START_ARTICLE_\nEutheia\n_START_SECTION_\nUtseende\n_START_PARAGRAPH_\nSm\xc3\xa5 (1-1,5 millimeter), m\xc3\xb8rke eller brunlige, blanke, fint h\xc3\xa5rete biller. De kjennes lett fra de fleste andre perlebiller p\xc3\xa5 at pronotum ved roten er nesten like bredt som dekkvingene, slik at ytterkantene p\xc3\xa5 pronotum og dekkvingene danner en n\xc3\xa6rmest kontinuerlig kurve. Utseendemessig kan de minne om arter i familiene Cryptophagidae eller Latridiidae, men de har ikke klubbeformede antenner. Antennene er omtrent s\xc3\xa5 lange som hode og pronotum til sammen, de blir gradvis tykkere mot spissen men har ingen markert k\xc3\xb8lle. Hodet er forholdsvis bredt med temmelig store, utst\xc3\xa5ende fasett\xc3\xb8yne, i motsetning til de fleste andre perlebiller der disse er ganske sm\xc3\xa5. Pronotum er omtrent s\xc3\xa5 langt som bredt, klokkeformet sett ovenfra, med markerte, rettvinklede bakhj\xc3\xb8rner og to par groper ved bakkanten. Dekkvingene er ovale, som vanlig hos denne familien. Det bakerste bakkroppsleddet stikker vanligvis ut bak dekkvingene.\n_START_SECTION_\nLevevis\n_START_PARAGRAPH_\nPerlebillene er rovdyr som stort sett lever av midd, spesielt pansermidd (Oribatida). Disse har et meget hardt skall og perlebillene har organer p\xc3\xa5 frambeina for \xc3\xa5 holde byttet fast, og munndeler som passer til \xc3\xa5 borre eller sage seg gjennom middenes skall.'